
1. Principalele aspecte ale istoriei politice cehe recente

 

Demonstraţiile din 17 noiembrie 1989, care au avut loc în Cehia pentru a comemora a 50-a aniversare a execuţiei de către regimul nazist al unui lider al studenţilor, au reprezentat elementul declanşator al schimbării politice ce avea să ducă la căderea comunismului în Cehoslovacia. La 10 decembrie 1989 se alcătuieşte un guvern de Uniune Naţională, poziţiile proeminente fiind ocupate de cunoscuţi opozanţi ai regimului comunist.

La 29 decembrie 1989, Vaclav Havel, dramaturg şi membru marcant al dizidenţei cehoslovace îl înlocuia, pentru un mandat interimar de doi ani, pe preşedintele Gustav Husak, care ocupa această funcţie din anul 1975. Astfel, Vaclav Havel, unul dintre semnatarii Cartei 77 pentru drepturile omului şi un simbol al Revoluţiei din 1989, devenea ultimul preşedinte al Republicii Cehoslovacia şi, în urma alegerilor prezidenţiale din 3 iulie 1992 şi a hotărârii Parlamentului privind scindarea Cehoslovaciei, din acelaşi an, primul preşedinte al Republicii Cehia. 

Schimbarea politică a regimului comunist, prin natura sa pacifistă, nonviolentă a rămas în istorie sub numele de Revoluţia de catifea. 

La 1 februarie 1990 este desfiinţată Securitatea Statului şi se dezmembrează Frontul Naţional, organizaţie politică de sorginte comunistă.

Forumul Civic, creat de Vaclav Havel la 19 noiembrie 1989, un organism ce reunea sub umbrela sa mai multe organizaţii necomuniste, precum şi un număr de 300 de opozanţi ai regimului, a câştigat, în iunie 1990, alegerile parlamentare, alături de gruparea politică ce a luat naştere în partea slovacă, Populaţia Împotriva Violenţei. 

Prima parte a ultimului deceniu al secolului XX a fost marcată în Cehoslovacia de ascensiunea la putere a unui guvern stabil de dreapta, dispus să facă reforme rapide într-o economie considerată ca fiind cea mai înaintată din estul Europei şi cu ajutorul unei societăţi considerată mai liberală decât cele din Polonia sau Ungaria. O lege a lustraţiei începuse să funcţioneze, iar stânga politică nu era reprezentată de moştenitorul partidului comunist ca în alte state estice, ci de forţe social democrate cu tradiţie şi profil european.

Forumul Civic s-a destrămat în perioada imediat următoare, luând fiinţă Partidul Civic Democratic, sub conducerea lui Vaclav Klaus şi Partidul Social Democrat ceh. Partidul Civic Democratic şi-a definit rapid poziţia ca fiind unul cu orientare de dreapta, iar Partidul Social Democrat s-a poziţionat la stânga eşicherului politic. 

Alegerile desfăşurate în anul 1992 au confirmat noua orientare democratică a ţării, prin câştigarea alegerilor de către Partidul Civic Democratic, care propunea o convingătoare platformă orientată spre reforme economice. La nivel federal însă, nici o forţă politică dominantă nu s-a remarcat, cu excepţia Mişcării pentru o Slovacie Democratică, condusă de Vladimir Meciar. 

Neînţelegerile asupra necesităţii reformelor în partea slovacă a ţării, au dus, în cele din urmă, prin votul Parlamentului, exprimat la 25 noiembrie 1992, la destrămarea federaţiei. 

Astfel, Republica Cehă s-a înfiinţat la 1 ianuarie 1993, când hotărârea Adunării Federale a intrat în vigoare, prin divizarea Republicii Federale Cehoslovacia.

Personajul politic dominant al primilor 5 ani ai ultimului deceniu al secolului XX este considerat ca fiind premierul Vaclav Klaus, susţinut necondiţionat de o mare parte a societăţii civile, de intelectuali şi de media. Această perioadă a fost una prolifică pentru Partidul Civic Democratic, condus de V. Klaus, care a devenit, pentru un timp, unul dintre exponentele promovării stabilităţii şi reformelor economice.

În 1996 se declanşează o severă criză economică, pe fondul neînţelegerilor din cadrul coaliţiei celor două mari partide, Civic Democratic şi Social Democrat. Observatorii internaţionali care monitorizau Cehia au afirmat, la vremea respectivă, că motivul deteriorării situaţiei economice şi politice ar fi avut la bază opacitatea unor privatizări, lipsa transparenţei sectorului bancar şi falimentul unor bănci, coroborate cu implicaţiile financiare derivate. Nivelul ridicat al şomajului s-a suprapus peste nerestructurarea industriei, iar deficitul comercial a înregistrat cote alarmante, rata inflaţiei scăpând de sub control.

Vaclav Klaus, devenea astfel, unul dintre principalii acuzaţi pentru situaţia ţării, atât preşedintele V. Havel, cât şi reprezentanţi ai partidului la a cărei conducere se afla, raliindu-se criticilor aduse acestuia. 

Pe fondul acestei severe crize economice, alegerile din 1996 determină Partidul Civic Democratic, minoritar în guvern, să încheie o alianţă cu celelalte două partide de dreapta prezente în Parlament, coaliţie care nu a avut o influenţă determinantă asupra situaţiei economice şi politice din ţară.

Pe fundalul crizei economice este accelerată şi criza politică, care duce, în final, la destrămarea coaliţiei la sfârşitul anului 1997, numirea unui prim ministru tehnocrat şi stabilirea alegerilor anticipate pentru vara anului 1998, alegeri în urma cărora s-au înregistrat, comparativ cu alegerile precedente, următoarele rezultate: 

 

▪ Camera Deputaţilor

	 

Partid
	1996

(mandate)
	1998

(mandate)

	Partidul Civic Democratic
	68
	63

	Uniunea Creştin Democrată - Partidul Poporului Ceh
	18
	20

	Uniunea pentru Libertate
	-
	19

	Partidul Social Democrat
	61
	74

	Partidul Comunist
	22
	24

	Partidul Republican
	18
	-

	Alianţa Civic Democrată
	13
	-


 

▪ Senat

	Partid
	Noiembrie 1996

(mandate)
	Noiembrie

1998

(mandate)
	Noiembrie

2000

(mandate)

	Partidul Civic Democratic
	32
	26
	22

	Uniunea Creştin Democrată - Partidul Poporului Ceh
	13
	17
	-

	Uniunea pentru Libertate
	-
	4
	-

	Partidul Social Democrat
	25
	23
	15

	Partidul Comunist
	2
	4
	3

	Partidul Republican
	 
	 
	 

	Alianţa Civic Democrată
	7
	7
	-

	Coaliţia: Uniunea Creştin Democrată - Partidul Poporului Ceh - Alianţa Civic Democrată – Uniunea Democratică - Uniunea pentru Libertate
	 

 

-
	 

 

-
	 

 

39

	Altele
	2
	-
	2


 

Unii dintre principalii politicieni au hotărât să demisioneze din Partidul Civic Democratic, formând Uniunea pentru Libertate, în ianuarie 1998.

După alegerile din iunie 1998, nici unul dintre partide nu a reuşit să obţină majoritatea în Parlament, iar partidele mici de stânga sau de dreapta nu s-au arătat interesate să participe la guvernare într-o coaliţie cu unul dintre cele două partide mari. 

Prin intermediul unui acord intitulat “Pactul pentru stabilitate”, care exprima angajamentul politic ceh, după negocieri dure, principalul partid din Cehia, Partidul Social Democrat, condus de premierul Milos Zeman, a primit sprijinul Partidului Civic Democrat, condus de fostul premier Vaclav Klaus, (provenit din mişcarea care a provocat înlăturarea comunismului) participând împreună la guvernare.

Înţelegerea politică s-a dovedit a fi viabilă, punând capăt perioadei de criză politică din 1997-1998, când prăbuşirea guvernului condus de premierul V. Klaus, cel mai longeviv şi mai stabil din toată Europa de Est, a scurtcircuitat scena politică cehă.

Datorită majorităţii pe care şi-a asigurat-o în Parlament, coaliţia a reuşit să promoveze legi esenţiale pentru reconfigurarea vieţii politice şi sociale, precum şi pentru accelerarea integrării în NATO şi Uniunea Europeană.

***

Potrivit actualei Constituţii adoptate la 16 decembrie 1992, la puţin timp după ce Parlamentul ceh a votat separarea Cehiei de Slovacia, Parlamentul este bicameral. 

Camera Deputaţilor este alcătuită din 200 de deputaţi, aleşi prin sistemul reprezentării proporţionale, cu scrutin de listă, organizat la fiecare 4 ani, pragul electoral fiind, conform art. 49 al Legii electorale, de 5% pentru un partid, de 7% pentru o coaliţie de două partide, 9% pentru o coaliţie de trei partide şi 11% pentru o coaliţie de patru sau mai multe partide.

Cea de-a doua Cameră, Senatul, s-a constituit după alegerile din anul 1996, chiar dacă legea fundamentală a statului, Constituţia, prevăzuse constituirea acestui for încă din anul 1992. Senatul are 81 de mandate, acestea fiind dobândite în urma sufragiului direct, pe principiul sistemului majoritar (art.18 din Constituţie). Durata mandatului este de 6 ani, o treime dintre senatori fiind reînnoiţi, prin alegeri, la fiecare doi ani.

Constituţia ţării prevede alegerea preşedintelui de către cei 200 de deputaţi şi 81 de senatori ai Parlamentului, în şedinţă comună a celor două Camere. Constituţia stipulează că preşedintele este ales numai de “majoritatea absolută” a membrilor celor două Camere. Preşedintele Republicii este ales pentru un mandat de 5 ani, având dreptul numai la două mandate consecutive.

Votul este secret, egal şi direct, dreptul la vot este garantat oricărui cetăţean ceh care a împlinit 18 ani, iar dreptul de a fi ales ca membru al Camerei Deputaţilor îl are orice cetăţean care a împlinit minim 21 de ani, pentru Senat vârsta minimă fiind de 40 de ani. 

Teritoriul ţării este împărţit în 14 regiuni, administrarea alegerilor fiind realizată prin intermediul Birourilor Electorale Regionale. La nivelul întregii ţări, alegerile sunt coordonate de către Biroul Electoral Naţional, care are sediul la Praga.

Legea electorală nu prevede acordarea de fonduri de la buget pentru campania electorală a partidelor. Potrivit art. 85 al acesteia, asistenţa financiară guvernamentală este garantată oricărui partid doar în cazul în care acesta întruneşte un prag de minim 3% din totalul numărului de voturi valid exprimate. Partidul obţine astfel anumite fonduri, statul susţinând, în acest fel, partidele mici neparlamentare. Conform aceluiaşi articol, un partid sau o alianţă primeşte suma de 90 de coroane (3 dolari) pentru fiecare vot obţinut.

Potrivit aceleiaşi legi, cheltuielile partidelor în campania electorală, care durează 14 zile, nu trebuie să depăşească suma de 30 de milioane de coroane. 

2. Principalele partide participante la competiţia electorală actuală şi programele acestora 

 

Partidul Civic Democratic (ODS)

Preşedinte: Vaclav Klaus

 

A fost fondat în aprilie 1991, având o orientare de centru-dreapta, în urma divizării Forumului Civic, forţa conducătoare a Revoluţiei de Catifea. Partidul a susţinut în permanenţă realizarea rapidă a reformelor economice, atât în Cehoslovacia, cât şi ulterior, în Republica Cehă. 

După alegerile parlamentare din 1992, ODS a devenit principala formaţiune a coaliţiei guvernamentale. După alegerile din 1996, ODS a obţinut 29,6% din voturile exprimate şi un număr de 68 de mandate în Camera Deputaţilor, devenind, în noiembrie, principala formaţiune reprezentată în Senat, prin cele 32 de mandate obţinute.

În anul 1997, ODS se retrage din guvern. În ianuarie 1998, un nou guvern, fără participarea ODS, primeşte învestitura preşedintelui statului. Această schimbare de guvern a fost generată de disputele care au avut loc în interiorul partidului ce au condus la sciziuni generând pierderea a 38 de mandate în Camera Deputaţilor şi a 29 de mandate în Senat. Alegerile anticipate din 1998 conduc la obţinerea de către ODS a 27,74% din voturi, locul al doilea după social-democraţi, Vaclav Klaus fiind numit preşedintele Camerei inferioare a Parlamentului ceh. 

Programul politic al ODS adoptat în cadrul celui de-al VI-lea Congres al partidului (1998) continuă linia politică directoare prezentată alegătorilor şi în campania electorală din anul 1998.

Principalele idei cuprinse în acest program politic sunt următoarele:

- politica partidului are la bază respectarea libertăţilor fundamentale, oportunităţilor egale pentru toţi cetăţenii şi liberei competiţii în spiritul liberalismului european clasic;

- schimbările evidente care s-au produs după Revoluţia de Catifea permit admiterea ţării în spaţiul instituţiilor europene. Partidul respinge complexele şi fobiile naţionaliste, considerând că acestea conduc spre izolare, tragica experienţă a absorbţiei Cehoslovaciei în blocul sovietic, fiind suficientă;

- respingerea statutului de ţară neutră şi susţinerea statutului de membru NATO al Cehiei;

- continuarea extinderii UE şi exprimarea punctului de vedere conform căruia aceasta va reuni state suverane ce vor adera în mod voluntar, suveranitatea Uniunii însăşi derivând din aceea a membrilor săi;

- punctul fundamental de pornire spre o societate liberă este cetăţeanul, ca entitate de sine stătătoare, care, prin deciziile sale poate influenţa viitorul său, al familiei sale şi al întregii societăţi;

- separatea puterilor în stat (executivă, legislativă şi judecătorească), împreună cu existenţa unui corp independent de control şi a unei bănci centrale independente alcătuiesc structura de putere a statului. Această structură trebuie să fie viabilă şi să devină garanţia unui sistem democratic şi stabil;

- libertatea de exprimare şi mass media, care trebuie protejate, joacă un rol fundamental într-un stat democratic;

- referitor la prerogativele organismelor de autoritate ale statului, ODS consideră inacceptabilă ideea existenţei unui stat corporaţie în care o parte a atribuţiilor sale ar fi preluate de unele instituţii aflate sub controlul unui număr mic de cetăţeni sau de diferite grupuri de interese, precum şi transferul acestor atribuţii către aceste grupuri;

- descentralizarea, dezvoltarea şi administrarea proprie a comunităţilor locale; autorităţile locale nu sunt considerate a fi competitori ai statului şi nici o alternativă la acesta. Propune organizarea municipalităţilor şi a unităţilor administrativ teritoriale într-un mod care să permită limitarea cheltuielilor publice, a birocraţiei, pentru realizarea unui dialog continuu între cetăţean, municipalitate şi administraţia de stat;

- susţinerea oricărei forme de asociere a cetăţenilor bazată pe iniţiativa voluntară, cu respectarea legilor ţării, precum şi a existenţei tuturor asociaţiilor neguvernamentale, a fundaţiilor constituite ca o expresie a necesităţii de exprimare, a organizaţiilor profesionale de orice fel, a asociaţiilor culturale şi de educaţie, precum şi a Bisericii;

- partidul se exprimă împotriva limitării proprietăţii private şi interferenţei statului în exercitarea dreptului de proprietate, aceasta fiind permisă doar în situaţii cu totul excepţionale;

- Piaţa Unică Europeană este o parte a pieţei libere mondiale şi de aceea partidul respinge toate măsurile protecţioniste care sunt luate în acest sector, sprijinind pătrunderea de capital străin pe piaţa cehă;

- agricultura şi producţia sa reprezintă o parte a pieţei libere şi nu este un domeniu în care statul să intevină prin măsuri protecţioniste a preţurilor sau subvenţiilor;

- sistemele de taxe şi impozite trebuie să fie clare, simple, transparente şi fără ambiguităţi, susţinând reducerea taxelor şi a unor tarife obligatorii;

- piaţa forţei de muncă este o componentă importantă a pieţei libere şi, în consecinţă, partidul se angajează să impună respectarea reglementărilor privind contractele de muncă, limitarea intervenţiei statului în derularea acestor contracte, precum şi eliminarea unor reglementări ce pot avea un impact negativ asupra competitivităţii economice;

- începutul secolului XXI trebuie să reprezinte şi pentru Cehia începutul unei noi ere marcate de o economie de piaţă prosperă în spiritul Europei acestor vremuri.

Partidul Social Democrat Ceh (CSSD)

Preşedinte: Vladimir Spidla 

 

A fost înfiinţat în anul 1878, Cehoslovacia fiind în acea perioadă parte a Imperiului austro-ungar. În 1948 a fost transformat forţat în Partidul Comunist cehoslovac, o parte din lideri părăsind ţara şi formând un partid social-democrat în exil.

În 1968, în timpul Primăverii de la Praga a fost semnat un document prin care o serie de personalităţi solicitau refacerea partidului social-democrat tradiţional, fapt care nu s-a realizat datorită invaziei sovietice. Reînfiinţarea partidului a avut loc în martie 1990.

Partidul, al cărui membru este şi premierul în exerciţiu Milos Zeman, are acest nume din 1992, după desprinderea Cehiei de Slovacia. 

Alegerile din 1996 au adus CSSD 26,4% din totalul voturilor exprimate, 61 de mandate în Camera Deputaţilor şi 25 de mandate în Senat, partidul fiind în opoziţie. În 1998, CSSD a obţinut 32,3% din sufragii, procent care a determinat obţinerea a 71 de locuri în Camera Deputaţilor, fapt care a permis constituirea primului guvern social-democrat din istoria ţării. CSSD este un membru important şi activ al Internaţionalei Socialiste din anul 1990, iar din 1995 este membru observator al Partidului Socialiştilor Europeni (PSE) - grup parlamentar al Parlamentului European.

Programul electoral al Partidul Social Democrat Ceh cuprinde următoarele elemente centrale: 

- Statul - garant al libertăţii, solidarităţii, legii şi ordinii

Partidul Social Democrat îşi propune să pună în aplicare un program care are la bază Carta drepturilor şi libertăţilor fundamentale ale omului şi pune un accent deosebit pe libertate, egalitate, justiţie, democraţie şi toleranţă.

CSSD apreciază că practica guvernărilor anterioare a fost bazată pe diferite sintagme: "stat slab", "nimeni nu ştie nimic şi nu răspunde pentru nimic", pe o administraţie publică coruptă şi pe lipsa de perspective economice. 

Absenţa cadrului legal necesar transformărilor economice a condus la lipsa oricărui control al activităţilor, la creşterea corupţiei, a evaziunii fiscale, la scăderea continuă a produsului naţional brut, la stagnarea creşterii economice şi la diminuarea competitivităţii produselor cehe pe piaţa liberă.

CSSD va transpune imediat în practică un program de acţiune împotriva infracţiunilor economice şi pentru stoparea tuturor activităţilor legate de crima organizată.

Din punctul de vedere al CSSD, statul trebuie să aibă ca principală preocupare respectarea drepturilor omului şi a libertăţilor fundamentale ale acestuia şi nu implicarea în mecanismele pieţei libere. 

- Politica economică

CSSD apreciază că statul trebuie să înceteze să se amestece în problemele economice, această implicare determinând agravarea crizei economice din 1997, ale cărei efecte se resimt şi în prezent.

Pentru atingerea echilibrului economic, a stabilităţii bugetare, pentru continuarea cu succes a privatizărilor, eliminarea speculaţiilor financiare sau a deturnărilor de fonduri, CSSD va pune în practică o strategie intitulată "economie de piaţă de tip social bazată pe norme ecologice". 

- Politica socială

Elementele fundamentale ale unei politici sociale juste, condiţii necesare pentru dezvoltarea democratică şi prosperitatea ţării sunt: oportunităţi egale pentru dezvoltare şi condiţii pentru autoafirmarea tuturor cetăţenilor ţării. 

Politica socială va fi pusă în aplicare fără nici un fel de discriminare, inclusiv pentru cetăţenii străini care se află pe teritoriul Cehiei, o atenţie deosebită fiind acordată tinerei generaţii.

Accentul va fi pus pe aplicarea unei protecţii sociale solide, transparente, urmărindu-se crearea cadrului legislativ pentru eliminarea inechităţilor create de actualul sistem de pensii.

Se are în vedere, de asemenea, implementarea standardelor europene de protejare a tuturor categoriilor de angajaţi. Pentru aceasta se urmăreşte: adoptarea unui nou Cod al muncii, ratificarea Cartei sociale a Consiliului European, armonizarea legislativă în domeniul legislaţiei muncii, extinderea perioadei de valabilitate a acordurilor colective de muncă.

- Securitate internă, apărare, politică externă

Se propune continuarea tuturor contactelor în domeniu cu toate statele şi instituţiile democratice ale lumii. 

Ţinând cont de noul cadru internaţional de securitate, CSSD apreciază că politica de securitate şi apărare, strategia de aplicare a acestora trebuie discutate şi aprobate de către Consiliul Naţional de Strategie şi Securitate.

- Administraţie publică şi managementul sectorului public

CSSD intenţionează să introducă unele măsuri pentru eliminarea birocraţiei şi a corupţiei din administraţia publică: stabilirea competenţelor, a răspunderii şi controlul activităţii, separarea competenţelor autorităţilor de stat şi locale, crearea unui sistem de informaţii unic pentru cetăţeni şi instituţii, care să fie coordonat de autorităţile administraţiei publice, adoptarea unei legi moderne a funcţionarului public, amendarea legii municipalităţii şi a legii privind taxele locale, precum şi regândirea întregului sistem de taxe şi impozite. 

În campania electorală, liderii CSSD au făcut referire şi la Rezoluţia XXX adoptată în cadrul ultimului congres al partidului, care a avut loc în anul 2001, în care se apreciază că Uniunea Europeană este printre puţinele comunităţi de state care dezvoltă acţiuni consolidate în domeniile politic şi economic, având, printre altele, ca scopuri asigurarea păcii, stabilităţii şi prosperităţii. CSSD apreciază că trebuie iniţiate dezbateri publice pentru redefinirea percepţiei cetăţenilor privind viitorul Europei şi al instituţiilor sale: Uniunea Europeană, Consiliul şi Parlamentul European, precum şi Consiliul Europei. 

 

 

 

 

Uniunea Creştin Democrată (KDU-CSL)

Preşedinte: Cyril Svoboda

 

Este membră a Internaţionalei Creştin-Democrate, fiind o formaţiune de centru-dreapta înfiinţată în 1918 sub denumirea de Partidul Popular Cehoslovac (CSL), este desfiinţată în 1948, o parte a membrilor săi fiind condamnaţi de regimul comunist.

În 1992 CSL fuzionează cu noul Partid Creştin Democrat, rezultând alianţa KDU-CSL, în prezent fiind unul dintre principalele partide de opoziţie. 

Platforma program a Uniunii, care va fi pusă în aplicare în anul 2002, cuprinde o sinteză a eforturilor asupra îndeplinirii următoarelor cinci obiective importante, considerate vitale pentru Cehia:

- respectarea legilor ţării şi înlăturarea corupţiei;

- susţinerea femeilor cu copii şi a unei o vieţi sănătoase;

- realizarea dezideratelor în domeniul educaţiei şi culturii;

- atingerea unui standard înalt de viaţă, taxe scăzute şi, prin aceasta, reducerea numărului de persoane fizice sau juridice care au datorii la bugetul de stat;

- securitatea Cehiei şi asigurarea unui viitor european.

Uniunea exprimă convingerea că este momentul introducerii supremaţiei legii, detaşării de crimele regimului totalitarist, eliminării corupţiei, ce are un impact negativ asupra economiei ţării, construcţiei unei societăţi deschise, libere, democratice.

Platforma program afirmă necesitatea respectării drepturilor omului, susţinerea acestor drepturi în faţa instituţiilor statului fiind considerat, în opinia Uniunii, un proces lent şi dificil. Alianţa militează pentru pedepsirea activităţilor infracţionale grave în sectorul financiar-bancar şi a celorlalte acte de corupţie şi reafirmă disponibilitatea implicării sale în realizarea reformei administraţiei publice şi îmbunătăţirii activităţii acesteia, care nu răspunde nevoilor cetăţenilor. 

Principalele măsuri pentru înlăturarea corupţiei, cuprinse într-un decalog, sunt enumerate de Uniune, ca fiind:

1. Eliminarea reglementărilor inutile;

2. Celeritatea proceselor; 

3. Simplificarea procedurilor administrative;

4. Scăderea numărului de funcţii oficiale, concomitent cu creşterea salariilor;

5. Decizii publice şi transparente;

6. Înăsprirea şi controlul reglementărilor privind achiziţiile publice;

7. Înăsprirea pedepselor actelor de corupţie;

8. Înăsprirea sancţiunilor pentru cazurile conflictelor de interese;

9. Asumarea responsabilităţii efective a personalului din administraţie;

10. Garantarea prin lege a independenţei mass-media. 

În domeniul legislativ, alianţa se angajează să amendeze codurile civil şi penal, precum şi legile şi reglementările din sectorul comercial. În plus, este susţinută introducerea pedepselor alternative, precum şi reducerea limitei de vârstă pentru răspunderea penală de la 15 la 14 ani. 

Privind alegerile prezidenţiale, Uniunea susţine introducerea scrutinului direct şi amendarea Constituţiei în acest sens. 

Legea presei, consideră specialiştii alianţei, trebuie modificată, astfel încât mass-media trebuie să aibă garantată independenţa faţă de Guvern şi partidele politice. 

Siguranţa cetăţeanului reprezintă un alt punct de interes pentru Uniunea Creştin Democrată, aceasta susţinând necesitatea creşterii numărului de poliţişti pe străzile oraşelor, precum şi pentru susţinerea măsurilor necesare pentru combaterea consumului de droguri, reducerea manifestărilor rasiste şi xenofobe, limitarea imigraţiei ilegale şi definirea competenţelor serviciilor de informaţii.

Privind sistemul educaţional ceh, Uniunea consideră că acesta nu este în întregime compatibil şi interconectabil cu sistemele statelor dezvoltate datorită lipsei fondurilor şi se angajează să facă din acest sector o prioritate a politicii guvernamentale pentru obţinerea unui act educaţional modern. Dezvoltarea ştiinţei şi a cercetării trebuie susţinută prin programe compatibile şi performante cu societatea informaţională europeană.

În domeniul economic, platforma program propune o ajustare a nivelului taxelor cu 25% faţă de nivelul actual. De asemenea, Uniunea apreciază că nivelul impozitelor ar trebui fixat la o valoare de referinţă de 20%, începând din momentul în care se va putea menţine un echilibru al bugetului public. Este susţinută modernizarea economiei pentru ca aceasta să devină competitivă pe piaţa Uniunii Europene. Uniunea se angajează să încheie acţiunile de privatizare, să restrângă în mod semnificativ intervenţia statului în domeniul afacerilor economice, precum şi să pregătească condiţiile implementării monedei unice europene.

În ce priveşte problemele sociale, platforma propune o reformă a sistemului pensiilor, acţiuni concrete pentru reducerea numărului de şomeri şi înlăturarea monopolului statului în domeniul serviciilor sociale. 

Obiectivele macroeconomice enumerate în documentele alianţei sunt:

a) până în anul 2005, reducerea deficitului bugetului public până la nivelul criteriilor Maastricht (maxim 3% din PIB);

b) până în 2007 pregătirea completă pentru implementarea EURO;

c) până în 2010 atingerea standardului de viaţă al cetăţenilor UE.

 

Partidul Comunist al Bohemiei şi Moraviei (KSCM)

Preşedinte: Miroslav Grebeniček

 

KSCM a fost fondat la 30 martie 1990, având la bază structurile teritoriale de organizare ale Partidului Comunist din Cehoslovacia. În octombrie 1990 devine formaţiune independentă, considerându-se succesorul fostului PCC.

Programul politic

În cadrul celui de-al V-lea Congres care a avut loc la sfârşitul anului 1999, KSCM a adoptat două programe majore, “KSCM la schimbarea de mileniu” şi “Programul de înnoire”. 

Primul dintre acestea reprezintă programul pe termen lung şi cuprinde obiectivele partidului, iar al doilea conţine propunerile concrete pentru depăşirea problemelor economice, sociale şi politice ale Cehiei.

Partidul se opune statutului de membru al NATO al Cehiei, în special datorită acţiunilor militare pe care Alianţa Nord Atlantică le-a desfăşurat în Iugoslavia. De asemenea, deşi susţine procesul de integrare europeană a ţării, se opune aderării Cehiei la Uniunea Europeană în structura actuală a acesteia (cu 15 membri).

Rezultatele anterioare ale alegerilor din 1998 au demonstrat că KSCM este al treilea partid ca importanţă în Parlamentul ceh – 11% din numărul total al voturilor, 24 de mandate în Camera Deputaţilor şi 4 mandate în Senat. 

Platforma program prezentată electoratului în vederea alegerilor parlamentare din 2002 cuprinde următoarele idei fundamentale:

- Necesitatea unor modificări de esenţă 

Rezultatele obţinute în perioada scursă de la modificarea drumului parcurs de societatea cehă de la comunism la capitalism nu a reprezentat, în opinia partidului, decât o profundă criză în economie, politică, moralitate sau ecologie. Privatizarea, faţă de care KSCM a manifestat reticenţe încă din faza incipientă a acesteia a degenerat într-un transfer de proprietate, bogăţiile naţiunii concentrându-se în mâna unui grup restrâns de patroni. Capitatul străin nu a fost utilizat altfel decât pentru acumularea de proprietăţi.

Republica Cehă a fost primită într-o organizaţie politico-militară dominată de elita mondială condusă de SUA.

Economia nu a atins încă nivelul din 1989. S-a redus nivelul de trai, largi clase sociale ale populaţiei având grave probleme materiale datorită şomajului, corupţiei, crimei organizate, toate acestea periclitând interesele naţionale.

Guvernările anterioare de centru-dreapta nu au reuşit să modifice semnificativ parcursul negativ al dezvoltării ţării. Promisiunile guvernelor anterioare au avut la bază necesităţile populaţiei, dar alternativele oferite de ODS şi CSSD nu au fost viabile.

Un prim obiectiv al KSCM este promovarea unor acţiuni prin care se urmăreşte refacerea încrederii în viitorul ţării şi al nivelului său de civilizaţie. În acest scop, partidul propune înlăturarea manipulării opiniei publice materializată prin prezentarea unui anumit tip de informaţii pentru elite şi falsificarea acestora pentru celelalte grupuri. Este respinsă discreditarea doctrinei socialiste, scopul primordial al acţiunilor partidului fiind crearea unei societăţi socialiste moderne care să garanteze în mod real libertatea şi egalitatea cetăţenilor, proprietatea şi statutul social al acestora. 

Marginalizarea Partidului Comunist şi boicotarea activităţilor acestuia nu sunt considerate ca acceptabile pentru cetăţenii ţării.

- Caracterul imperialist al conceptului de globalizare

În noul context internaţional se constată, conform documentelor partidului, crearea unei pieţe mondiale a finanţelor, mărfurilor, serviciilor, muncii şi informaţiei, conexiunile dintre oameni, state, grupuri de state şi instituţii fiind din ce în ce mai puternice şi mai extinse.

Forma capitalistă a globalizării domină astăzi întreaga lume, conducând la apariţia şi exacerbarea conflictelor de interese ale populaţiei globului. Cehia a fost expusă influenţelor directe ale capitalismului transnaţional, ceea ce a condus la deteriorarea gravă a poziţiei internaţionale a ţării şi la creşterea riscului în domeniul dezvoltării economice.

Partidul afirmă în documentele sale că nu poate rămâne indiferent faţă de tendinţele globalizării şi propune propriile alternative globale de dezvoltare a statului.

Creşterea instabilităţii în Europa şi în lume a condus la una din principalele priorităţi formulate de KSCM şi anume prevenirea conflictelor armate şi consolidarea păcii. Partidul exprimă opoziţia sa faţă de militarismul pe care îl asociază cu comerţul masiv de armament şi intimidarea prin utilizarea forţei militare.

- Unitate şi cooperare cu stânga internaţională 

Partidul consideră deosebit de importantă colaborarea cu celelalte forţe de stânga din Europa: partide comuniste, instituţii, grupări importante din cadrul Parlamentului european. Viitorul Cehiei nu este acela al izolării. Integrarea europeană este o realitate şi dezvoltarea ţării este o necesitate, Europa şi statele membre trebuind să coopereze într-o competiţie economică globală. 

- “O cale mai bună pentru ţară – cu KSCM pentru ieşirea din criză”

Din perspectiva partidului, rezolvarea crizei înseamnă în primul rând reducerea influenţei dreptei, responsabilă pentru situaţia existentă în care se află ţara. Pentru aceasta, programele partidului sunt puse în slujba majorităţii, rezolvarea crizei însemnând renaşterea şi dezvoltarea socialismului.

Măsurile anticriză propuse vizează în special sectorul social, revigorarea având nevoie de aplicarea unor măsuri economice. Refacerea economiei trebuie să se bazeze pe identificarea unor resurse financiare, iar intervenţia statului trebuie să aibă un rol de reglare a principalelor activităţi: protecţia întreprinderilor mici şi mijlocii, controlul preţurilor, introducerea de restricţii la importuri, pătrunderea capitalului străin, nivelul taxelor.

Partidul Comunist susţine implementarea unei politici sociale solide în domenii vitale ca educaţia şi sănătatea, precum şi principiile Cartei drepturilor şi libertăţilor fundamentale ale omului, inclusiv a drepturilor sociale şi economice. 

Partidul exprimă dezacordul faţă de ignorarea caracterului pluralist al sistemului politic - KSCM nefiind invitat la consultări de ceilalţi parteneri politici - şi susţine continuarea reformei în administraţia publică, creşterea eficienţei sale şi eliminarea birocraţiei.

Ca măsuri directe anticriză, KSCM propune un program alternativ de renaştere a societăţii într-o perioadă de zece ani. În acest interval, menţionează platforma program, sunt propuse: schimbări în activitatea de privatizare, analiza managementului întreprinderilor de stat, existenţa unei economii mixte şi egalitatea în faţa legii a proprietăţii de stat şi a proprietăţii private.

- Un partid cu viitor, un partid al cooperării

Partidul Comunist diferă de partidele similare din alte state datorită faptului că susţine o poziţie anticapitalistă şi datorită analizei temeinice a situaţiei de criză generală dublată de propunerea unor soluţii concrete pentru depăşirea acesteia.

KSCM se inspiră din acţiunile organizaţiilor neguvernamentale, sindicale şi urmăreşte să convingă populaţia Cehiei de realismul şi oportunitatea programelor propuse.

Privind sprijinirea tinerilor, partidul consideră necesară conjugarea eforturilor stângii pentru prevenirea excluderii acestora din societate, excludere care s-ar datora gravelor probleme economice şi sociale cu care se confruntă ţara. În acest sens, partidul propune ca exemplu pozitiv tinerii comunişti care, prin organizaţiile în care sunt implicaţi, pot deschide un dialog cu tânăra generaţie pe anumite subiecte: lupta împotriva rasismului şi fascismului, războiului şi violenţei, împotriva oricărei forme de încălcare a libertăţilor fundamentale sau a inechităţilor, împotriva declinului activităţilor de pregătire şi perfecţionare, precum şi subiecte legate de petrecerea timpului liber sau protecţia mediului. 

În plus, partidul militează pentru acţiunile de conştientizare a cetăţenilor, consideraţi determinanţi pentru viitorul statului, în privinţa protejării drepturilor şi responsabilităţilor acestora în perioada campaniei electorale. 

 

 

3. Elemente ale campaniei electorale legislative 

 

Potrivit observatorilor şi analiştilor politici, actualele alegeri legislative din Cehia au avut drept miză rezolvarea disputei din jurul “Decretelor Beneş”, integrarea ţării în Uniunea Europeană şi viitoarea succesiune a lui Vaclav Havel la preşedinţie. 

Potrivit analiştilor politici, actuala campanie electorală s-a focalizat asupra unor "traumatisme" moştenite după cel de-al doilea război mondial. Pentru a câştiga alegerile, V. Klaus a mers până pe terenul extremei-drepte, înăsprind campania sa electorală cu tonurile naţional-populismului, alegând un discurs agresiv şi plin de ambiguităţi, care avea drept slogan “opriţi socialismul”. A încercat să condiţioneze intrarea Cehiei în Uniunea Europeană, dramatizând chestiunea Decretelor Beneş. 

Editorialistul şi politologul Bohumil Dolezal aprecia că această campanie a fost plasată sub semnul unui inamic pe care politica cehă şi l-a creat ea însăşi: decretele lui Edvard Beneş şi expulzarea germanilor din regiunea Sudetă la sfârşitul războiului. 

Pe de o parte, primul ministru, Milos Zeman, s-a lăsat provocat încă de la începutul anului de politica dusă de Partidul Libertăţii din Austria care solicită anularea decretelor. Pe de altă parte, Partidul Civic Democratic, condus de Vaclav Klaus, a adoptat aceeaşi politică şi a făcut din apărarea intereselor naţionale tema centrală a campaniei electorale. Cei doi lideri au propus Parlamentului să declare intangibile consecinţele decretelor lui E. Beneş, la sfârşitul lunii aprilie 2002 rezoluţia privind menţinerea valabilităţii decretelor fiind adoptată în unanimitate. 

Bohumil Dolezal remarcă faptul că la 12 ani de la schimbarea regimului comunist, în Republica Cehă există din nou o ideologie de stat: "trebuie apărate interesele naţionale periclitate de inamicul vechi şi nou - axa răului Berlin - Viena - Budapesta - care ar încerca să modifice consecinţele celui de-al doilea război mondial". În paleta politică cehă, toate forţele politice, de la dreapta la stânga, inclusiv preşedintele Republicii, împărtăşesc această ideologie. "Personalităţile vieţii publice care îndrăznesc să nu se identifice cu opinia oficială sunt calificate drept complici, se spune chiar că ele sunt plătite de inamic şi că acţiunea lor ar trebui să fie reprimată", apreciază politologul ceh. Mai mult, într-un articol publicat de săptămânalul francez "Courrier International", acesta apreciază că în Cehia se produce "o tranziţie spre o democraţie dirijată care seamănă tot atât de mult cu adevărata democraţie ca şi democraţia socialistă de altădată". 

Majoritatea covârşitoare a analiştilor politici apreciază că "pericolul care pândeşte Cehia este fictiv". În al doilea rând, ei apreciază că "exproprierea proprietăţilor deţinute de către germani, interzicerea unor publicaţii şi declanşarea unor procese politice împotriva celora care refuză să adere la ideologia oficială ar provoca vii proteste în lumea liberă". 

Liderii Uniunii Europene erau îngrijoraţi din cauza eventualităţii ca, în urma alegerilor desfăşurate atât în Cehia cât şi în Slovacia, să acceadă la putere forţele anti-Uniune. Social-democraţii, aflaţi în prezent la putere, afirmă necesitatea aderării Cehiei la UE şi îşi acuză principalul rival, Partidul Civic Democratic de obstrucţionarea acestui proces. La rândul său, Vaclav Klaus consideră că actualul guvern cedează prea uşor în procesul de negociere a condiţiilor de aderare.

Fostul ministru de externe, Jan Kavan, a fost nevoit să dea explicaţii oficiale în legătură cu poziţia adoptată în campania electorală de Vaclav Klaus şi de Partidul Civic Democratic, condus de acesta. Oficialii europeni au urmărit cu îngrijorare popularitatea de care se bucura Vaclav Klaus în rândul electoratului ceh, lider declarat adept al fostului premier britanic Margaret Thatcher, “Doamna de Fier”, renumită pentru euroscepticismul ei. Analiştii politici apreciau că "un guvern ceh condus de un «Margaret Klaus» ar fi un partener de negocieri mult mai dificil pentru UE, decât guvernul anterior". 

Ţelul declarat de liderul Partidului Civic Democratic era să revină la putere şi "să-şi înscrie numele în istorie". Politologul maghiar Robert Casensky aprecia că "pentru atingerea acestui scop, el consideră că orice mijloc este permis. În mod evident, V. Klaus şi-a bazat campania electorală pe spaimele naţionale ale cehilor, prin permanenta revenire asupra decretelor lui E. Beneş şi prin faptul că susţine ideea conform căreia, în cazul extinderii în grup a UE ar putea fi lezate interesele «Cehiei mici», iar într-o asemenea situaţie doar el este în stare să-i reprezinte în mod eficient pe cehi". 

Partidul Civic Democratic, principala formaţiune de opoziţie din Cehia, condus de Vaclav Klaus, a mizat, în campania electorală şi pe politicile anti-imigraţie. Principalul său mesaj a fost că “ţara trebuie protejată” de azilanţi, acuzând formaţiunea aflată la putere, Partidul Social-Democrat de politici contrare interesului ţării. Atât social-democraţii, cât şi coaliţia formată din Uniunea Libertăţii - Uniunea Democrată s-a pronunţat pentru creşterea numărului de imigranţi, ca o soluţie la problemele generate de fenomenul îmbătrânirii populaţiei. 

S-a dovedit însă mai profitabil modul în care Partidul Social Democrat, susţinător al unei Europe eliberate de greşelile trecutului şi proiectată către viitor, condus de Vladimir Spidla a abordat campania electorală. Acesta a anunţat că este hotărât să menţină victoriile obţinute până acum de Statul social. Istoric din punctul de vedere al formării profesionale, comparat adesea cu fostul premier francez Lionel Jospin pentru sobrietatea stilului şi orizonturile politice, V. Spidla s-a format în umbra lui Milos Zeman. Graţie tonului şi a comportamentului său cumpătat, Vladimir Spidla a reuşit să îşi construiască, în timpul campaniei electorale, o credibilitate solidă de protector al beneficiilor sociale, pe care conservatorii le-au blamat atât de mult.

Partidul Social Democrat, condus de Vladimir Spidla şi reprezentat de premierul Milos Zeman, şi Partidul Civic Democratic, al cărui lider este Preşedintele Camerei Deputaţilor, Vaclav Klaus, au dominat sondajele preelectorale, cu un uşor avantaj pentru primul partid. Potrivit rezultatelor ultimului sondaj dat publicităţii la 12 iunie a.c., social-democraţii se aflau în fruntea opţiunilor electoratului cu 28%, cu 4 procente mai mult decât Partidul Civic Democrat. Coaliţia de centru, compusă din Uniunea Creştin-Democrată şi Uniunea Libertăţii, ocupa a treia poziţie, cu 16%, urmată de Partidul Comunist, cu 12%. (În campania electorală au fost înscrişi aproximativ 6.000 de candidaţi, reprezentând 29 de partide şi coaliţii politice.)

Preşedintele Partidului Social-Democrat Ceh s-a declarat favorabil unei cooperări postelectorale cu două partide de centru, Uniunea creştin-democrată şi Uniunea Libertăţii. În opinia social-democraţilor, cele două partide de centru "sunt mai deschise decât Partidul Civic Democratic să accepte liniile principale ale programului social-democrat". Calculele observatorilor arătau că Partidul Social-Democrat Ceh şi Coaliţia de centru ar putea să obţină împreună o majoritate de până la 200 de locuri în Camera Deputaţilor, dar numai o alianţă între acesta şi Partidul Civic Democratic ar oferi sprijinul necesar adoptării deciziilor fundamentale în Cehia.

Potrivit presei cehe, hotărâtoare pentru rezultatele votului puteau fi promisiunile electorale privind reducerea fiscalităţii. Cotidianul "Mlada Fronta Dnes" considera că electoratul nu mai are încredere în promisiunile unui guvern de dreapta condus de Vaclav Klaus, adept al liberalismului economic al Şcolii din Chicago sau al Şcolii Austriece. 

Preşedintele Vaclav Havel i-a invitat pe concetăţenii săi să voteze pentru pluralism, pentru a-şi "manifesta diversitatea de opinii" şi pentru a "determina deschiderea sistemului politic" al ţării, acesta fiind dominat, în opinia sa, de "elite".

 

 

4. Rezultatele alegerilor legislative din 14-15 iunie 2002 şi semnificaţia politică a acestora

 

Pentru cele 200 mandate ale Camerei inferioare a Parlamentului s-au aflat în cursa electorală peste 6.000 de candidaţi reprezentând 29 partide, formaţiuni şi alianţe politice.

Populaţia a fost estimată, în iulie 2001, la 10.264.212 locuitori. 

Din cei 8.264.484 de cetăţeni înscrişi pe listele de alegători, doar 4.793.706 au participat la scrutin. Aceasta reprezintă numai 58% din numărul alegătorilor, conform datelor prezentate de către Biroul ceh de statistică. 

Cota de participare este net inferioară celei înregistrate la alegerile anticipate din 1998, unde s-a înregistrat un procent de participare la vot de 74% sau la alegerile legislative din 1996, de 76,4%.

Rezultatele definitive ale alegerilor legislative din Republica Cehă, anunţate de către Biroul ceh de statistică după numărarea buletinelor de vot validate din cele 14.868 secţii de votare sunt următoarele:

- Partidul Social Democrat (CSSD) - 30,20%,

- Partidul Civic Democratic (ODS) - 24,47%,

- Partidul Comunist (KSCM) - 18,51%,

- Coaliţia de centru (KDU-CSL/US-DEU) - 14,27%.

Cele 200 de mandate ale Camerei Deputaţilor au fost repartizate după cum urmează:

- Partidul Social Democrat (CSSD) - 70 de mandate,

- Partidul Civic Democratic (ODS) - 58 de mandate,

- Partidul Comunist (KSCM) - 41 de mandate,

- Coaliţia de centru (KDU-CSL/US-DEU) - 31 de mandate.

Conform opiniei analiştilor, aceste rezultate reprezintă oglinda perfectă a stării de spirit a cehilor, care privesc încă, cu îndoială şi rezervă, procesul de integrare în Uniunea Europeană. 

V. Klaus şi-a recunoscut înfrângerea, afirmând, totodată, că marele câştigător al acestor alegeri este Partidul Comunist din Boemia-Moravia (KSCM). Acesta a obţinut cel mai bun scor de la Revoluţia de Catifea din 1989, reuşind să obţină 18,5% din voturi. Analiştii explică acest rezultat prin rata scăzută de participare la vot şi prin disciplina proverbială a electoratului comunist, care s-a grăbit să îşi voteze reprezentanţii. Rezultatul bun al comuniştilor îi situează pe aceştia pe locul trei, depăşind Coaliţia de centru, formată din Uniunea Creştin-Democrată (KDU-CSL), condusă de Cyril Svoboda şi Uniunea Libertăţii (US-DEU), condusă de Hana Marvanova, care ocupă astfel, locul patru. 

Preşedintele ceh, Vaclav Havel, a angajat, la 17 iunie a.c., consultări post-electorale cu şefii Partidului Social-Democrat CSSD, învingător al alegerilor legislative, precum şi cu liderii altor trei formaţiuni, în afară de comunişti. 

Potrivit purtătorului de cuvânt al preşedinţiei, Ladislav Spacek, "V. Havel nu intenţionează să poarte consultări cu responsabilii Partidului Comunist din Boemia-Moravia". Cu toate acestea, liderul comuniştilor, Miroslav Grebeniček, a declarat că "Partidul Comunist din Boemia-Moravia, situat pe locul trei la alegerile legislative, nu va susţine o eventuală coaliţie guvernamentală de centru-stânga alcătuită din Partidul Social-Democrat şi Coaliţia de centru". În opinia acestuia, “cetăţenii cehi doresc un guvern de stânga, iar comuniştii sunt gata să-şi asume angajamente în executiv cu condiţia ca priorităţile programului lor electoral să fie respectate”. 

La rândul său, liderul CSSD, Vladimir Spidla, învingătorul alegerilor legislative, a exclus o coaliţie guvernamentală alături de comunişti, declarând că se va adresa mai degrabă Coaliţiei de centru. O astfel de coaliţie ar dispune însă de o majoritate foarte “strânsă” în Camera Deputaţilor, aceste două forţe totalizând împreună 101 mandate din cele 200. Analiştii cehi anticipează riscul unei destrămări post-electorale a acestei coaliţii, aripa creştin-democrată fiind înclinată să accepte mai uşor programul social-democrat decât aripa unioniştilor, formată din foşti contestatari, care au părăsit în 1997 ODS-ul condus de Vaclav Klaus.

Declarandu-se “îngrijorat” de cele 18,5 procente obţinute de comunişti, vicepreşedintele CSSD, Stanislav Gross, a afirmat că “social-democraţii nu doresc să deschidă calea spre putere comuniştilor, dar nici nu pot fi ignorate cu desăvârşire peste 880.000 de voturi, obţinute de KSCM”.

Noul guvern va fi condus de către premierul desemnat Vladimir Spidla, fost ministru al problemelor sociale şi mâna dreaptă a premierului de până acum, Milos Zeman - care şi-a exprimat hotărârea de a aduce Cehia în Uniunea Europeană în 2004. 

Analiştii politici europeni remarcă faptul că pe scena politică a Europei, în estul acesteia este puternic prezentă stânga politică. La victoria obţinută în toamna anului 2001 de social-democraţii polonezi conduşi de Leszek Miller se adaugă şi succesul înregistrat de Partidul Socialist Ungar condus de P. Medgyessy la recentele alegeri din Ungaria. Experţii în probleme europene explică această situaţie prin faptul că populaţia Europei Occidentale, neliniştită de amploarea fenomenului imigraţiei şi a crimei organizate, se orientează spre dreapta politică, în timp ce alegătorii tinerelor democraţii din Centrul şi Estul Europei, aflate în căutarea prosperităţii economice şi a integrării europene, optează pentru formaţiunile de centru-stânga. 

Tendinţa spre dreapta a Occidentului - Franţa, Italia, Danemarca, Olanda, Spania, Portugalia, Austria - este alimentată de temerile pe care le provoacă, printre altele, fenomenul imigraţiei ilegale, subiect central al summit-ului UE de la Sevilla (21-22 iunie a.c.). 

Trei dintre ţările aflate în fruntea listei statelor care negociază aderarea la UE - Ungaria, Polonia şi Cehia - au "ales" recent guverne de centru-stânga care au pledat, în campania electorală, pentru integrare rapidă în UE, în timp ce forţele de dreapta, mai reticente în privinţa reformelor, au fost ocolite de electorat. 

La rândul său, fostul premier ceh, Vaclav Klaus, a suferit o înfrângere zdrobitoare în alegeri, fiind penalizat de alegători pentru politica dusă în timpul mandatului. 

Revenirea la putere a stângii moderate în ţările central-europene demonstrează, pe de o parte, dorinţa acestora de a se alătura Vestului, în prezent principalul partener comercial al regiunii, iar pe de altă parte, tensiunile de fundal existente în fiecare ţară în ceea ce priveşte ritmul reformelor economice, opiniază analiştii politici.

“Tindem să creăm un cadru de bunăstare modernă şi să pregătim intrarea în UE”, a declarat premierul ceh desemnat, Vladimir Spidla. Cadrul este completat acum de social-democraţii cehi, care reiterează scorul obţinut şi în urmă cu patru ani şi încep negocierile cu creştin-democraţii. La alegerile din 1998, aceştia din urmă au refuzat participarea alături de social-democraţi la guvernare, partidul lui V. Spidla fiind nevoit să încheie o coaliţie conjuncturală cu rivalii săi, conduşi de Vaclav Klaus. De această dată însă, o astfel de formulă nu mai este posibilă.

Analiştii cehi apreciază că pentru Vaclav Klaus nu mai există posibilitatea de a ocupa din nou fotoliul de premier şi este mai izolat ca niciodată. Nimeni nu doreşte să colaboreze cu formaţiunea sa conservatoare. Cu declinul lui V. Klaus, retragerea din politică a lui Milos Zeman şi probabila ieşire din scenă, la începutul anului viitor, a preşedintelui Vaclav Havel, dispar din panorama politică cehă toate marile personalităţi ale Revoluţiei de Catifea care au înlăturat regimul comunist în 1989. 

